Na temelju članka 5. stavka 1. Zakona o sigurnosti prometa na cestama ("Narodne novine" broj 67/08, 48/10, 74/11, 80/13, 158/13, 92/14, 64/15, 108/17, 70/19. i 42/20) (u daljnjem tekstu: Zakona) i članka 15. Statuta Općine Kalnik („Službeni glasnik Koprivničko-križevačke županije“ broj 5/13, 4/18, 4/20. i 5/21), uz prethodnu suglasnost Ministarstva unutarnjih poslova, Policijske uprave Koprivničko-križevačke, Broj: 511-06-03-UP-46/2-2022, od 15. travnja 2022. godine i prethodnu suglasnost Ministarstva mora, prometa i infrastrukture, KLASA: 340-03/22-01/59, URBROJ: 530-08-1-1-22-2 od 9. svibnja 2022. godine, Općinsko vijeće Općine Kalnik na 7. sjednici održanoj 26. svibnja 2022. donijelo je

**ODLUKU**

**o uređenju prometa na području Općine Kalnik**

1. **OPĆE ODREDBE**

**Članak 1.**

Odlukom o uređenju prometa na području Općine Kalnik (u daljnjem tekstu: Odluka) uređuje se prometovanje javno prometnim površinama na području Općine Kalnik (u daljnjem tekstu: Općina) te druga pitanja od važnosti za sigurnost prometa svih sudionika u prometu.

Ovom Odlukom, uz prethodnu suglasnost Ministarstva nadležnog za unutarnje poslove, uređuje se promet na području Općine tako da se određuje:

1. ceste s prednošću prolaska,

2. dvosmjerni, odnosno jednosmjerni promet,

3. sustav tehničkog uređenja prometa i upravljanje prometom putem elektroničkih sustava i video nadzora,

4. ograničenja brzine kretanja vozila,

5. promet pješaka, biciklista, vozača mopeda, turističkog vlaka i zaprežnih kola, gonjenje i vođenje stoke,

6. parkirališne površine i način parkiranja, zabrane parkiranja i mjesta ograničenog parkiranja,

7. zone smirenog prometa,

8. blokiranje autobusa, teretnih automobila, priključnih vozila i radnih strojeva na mjestima koja nisu namijenjena za parkiranje tih vrsta vozila i način deblokade tih vozila,

9. postavljanje i održavanje zaštitnih ograda za pješake na opasnim mjestima,

10. pješačke zone, sigurne pravce za kretanje školske djece, posebne tehničke mjere za sigurnost pješaka i biciklista u blizini obrazovnih, zdravstvenih i drugih ustanova, igrališta, kino dvorana i sl.,

11. uklanjanje dotrajalih, oštećenih i napuštenih vozila,

12. površinu na kojoj će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje,

13. uvjete prometovanja vozila opskrbe u zonama smirenog prometa i pješačkim zonama.

Iznimno od stavka 1. ovog članka, kada se promet uređuje na dijelu županijske ceste potrebna je i suglasnost Ministarstva nadležnog za poslove prometa.

**Članak 2.**

Javnim prometnim površinama u smislu ove Odluke smatraju se: ceste, trgovi, nogostupi, javna parkirališta i druge prometne površine koje su u funkciji sudionika u prometu na području Općine.

U smislu ove Odluke javne prometne površine smatraju se i dijelovi županijskih i lokalnih cesta koje prolaze kroz područje Općine.

**Članak 3**.

Promet na javnim prometnim površinama dopušten je svakom sudioniku u prometu pod jednakim uvjetima, na način propisan Zakonom i ovom Odlukom.

Na javnim prometnim površinama ne smiju se poduzimati radnje ili djelatnosti koje bi mogle oštetiti javnu prometnu površinu ili ugroziti sigurnost, protočnost prometa vozila i kretanje pješaka bez prethodno pribavljene suglasnosti Jedinstvenog upravnog odjela Općine Kalnik (u daljnjem tekstu: Jedinstveni upravni odjel).

1. **CESTE S PREDNOŠĆU PROLASKA**

**Članak 4.**

Kao glavni pravci na području Općine, određuju se:

* Županijska cesta ŽC 2138 Kalnik – Guščerovec (DC22) je glavna cesta u odnosu na lokalnu cestu LC 26003 Vukovec (DC22) – Kalnik – Kamešnica (LC 25154), LC 26146 Kalnik (LC 26003) – Šopron (ŽC 2138) i sve nerazvrstane ceste,
* Lokalna cesta LC 25150 Ljubešćica (DC 24) – Borje (LC 26003) je glavna cesta u odnosu na sve nerazvrstane ceste,
* Lokalna cesta LC 25154 Slanje (DC 24) – Kamešnica – Bočkovec (ŽC 2178) je glavna cesta u odnosu na lokalnu cestu LC 26003 Vukovec (DC 22) – Kalnik – Kamešnica (LC 25154), lokalnu cestu LC 26048 Kamešnica (LC 25154) – Črnčevec i sve nerazvrstane ceste,
* Lokalna cesta LC 26003 Vukovec (DC 22) – Kalnik - Kamešnica (LC 25154) je glavna cesta u odnosu na lokalnu cestu LC 26047 Obrež Kalnički (LC 26003) – Vinarec (DC 22), LC 25150 Ljubešćica (DC 24) – Borje (LC 26003), lokalnu cestu LC 26147 Borje (LC 26003) – Šopron (LC 26146), LC 26146 Kalnik (LC 26003) – Šopron (ŽC 2138) i sve nerazvrstane ceste,
* Lokalna cesta LC 26047 Obrež Kalnički (LC 26003) – Vinarec (DC 22) je glavna cesta u odnosu na LC 26148 Vukovec (DC 22) – Popovec Kalnički (LC 26047) i sve nerazvrstane ceste,
* Lokalna cesta LC 26048 Kamešnica (LC 25154) – Črnčevec je glavna cesta u odnosu na sve nerazvrstane ceste
* Lokalna cesta LC 26146 Kalnik (LC 26003) – Šopron (ŽC 2138) je glavna cesta u odnosu na LC 26147 Borje (LC 26003) – Šopron (LC 26146) i sve nerazvrstane ceste,
* Lokalna cesta LC 26147 Borje (LC 26003) – Šopron (LC 26146) je glavna cesta u odnosu na sve nerazvrstane ceste,
* Lokalna cesta LC 26148 Vukovec (DC 22) – Popovec Kalnički (LC 26047) je glavna cesta u odnosu na sve nerazvrstane ceste.

Nerazvrstanim cestama se smatra svaka površina koja se koristi za promet po bilo kojoj osnovi i koja je dostupna većem broju raznih korisnika (seoski, poljski i šumski putovi, te putovi na nasipima za obranu od poplava, pristupne ceste i prostori parkirališta benzinskih crpki i slično).

**Članak 5.**

Javne ceste imaju prednost prolaska u odnosu na nerazvrstane ceste ukoliko prometnim znakom nije drugačije određeno. Nerazvrstane ceste na području Općine iste su važnosti, osim ako prometnim znakom nije drugačije određeno.

1. **DVOSMJERNI I JEDNOSMJERNI PROMET**

**Članak 6.**

Na svim cestama na području Općine, promet se odvija dvosmjerno.

1. **PROMET TERETNIH MOTORNIH VOZILA, AUTOBUSNI PROMET I REGULACIJA PROMETA**

**Članak 7.**

Promet teretnih motornih vozila, autobusni promet i ograničenja prometa reguliraju se kako slijedi.

Teretnim motornim vozilima ukupne mase iznad 7.5 tona zabranjuje se promet:

* na LC 25150 od raskrižja LC 26003 kod precrpne stanice u naselju Borje

Vozilima ukupne mase iznad 5 tona zabranjuje se promet:

* nerazvrstanom cestom u naselju Kamenica,
* nerazvrstanom cestom u naselju Kamešnica ulica Jembreki i Fagnjeni
* lokalnom cestom LC 26147 od raskrižja sa LC 26003 u naselju Borje do raskrižja sa LC 26146 u naselju Šopron.

Zabrana iz stavka 1. ovog članka ne odnosi se na dostavna vozila ukoliko nije protivno odredbama Zakona.

Na području Općine prometuje linijski autobusni promet koji se odvija na liniji Kalnik -Križevci. Ostatak autobusnog prometa čine školski autobusi i turistički autobusi.

Na području Općine nalazi se autobusno stajalište uređeno u skladu s Pravilnikom o autobusnim stajalištima na Trgu Stjepana Radića u Kalniku.

**Članak 8.**

Lokacije za autobusna stajališta na nerazvrstanim cestama utvrđuje Jedinstveni upravni odjel uz poštivanje pripadajućih zakonskih i podzakonskih odredbi.

**Članak 9.**

Teretna vozila mogu se zaustavljati na javnim prometnim površinama samo zbog utovara – istovara robe, prilikom snabdijevanja prodavaonica, ugostiteljskih i drugih objekata, dopreme ostalog materijala poduzećima i ustanovama od 06.00 do 20.00 sati te se ne smije nepotrebno zadržavati po obavljenom istovaru ukoliko se radnja protivi Zakonu.

Vozila za odvoz smeća mogu se zaustavljati u ulicama zbog utovara smeća u vremenu od 06.00 do 17.00 sati.

**Članak 10.**

Jedinstveni upravni odjel, uz obavijest Policijske uprave koprivničko-križevačke (u daljnjem tekstu: Policijska uprava), Policijske postaje Križevci, može u opravdanim slučajevima odrediti privremenu regulaciju prometa na nerazvrstanim cestama ili zatvoriti nerazvrstanu cestu za promet, a osobito radi gradnje, rekonstrukcije i popravaka građevinskih objekata, infrastrukture i prometne signalizacije i opreme, te održavanja priredbi, manifestacija i sličnih aktivnosti.

**Članak 11.**

Sportske i druge priredbe ili slične aktivnosti na nerazvrstanoj cesti i drugoj javno prometnoj površini u vlasništvu Općine ne smiju se održavati bez suglasnosti ili odobrenja Jedinstvenog upravnog odjela i Policijske uprave. Organizator je dužan o navedenim aktivnostima obavijestiti Policijsku postaju Križevci.

**Članak 12.**

Jedinstveni upravni odjel može, uz prethodnu suglasnost Policijske uprave, odobriti zauzimanje dijela nogostupa (ogradama, stolovima i stolicama, štandovima, kioscima i slično) pod uvjetom da se time ne smanjuje preglednost i da je za nesmetan i siguran prolaz pješaka ostavljena površina nogostupa širine najmanje 1,6 m.

1. **sustav tehničkog uređenja prometa i upravljanje prometom putem elektroničkih sustava i video nadzora**

**Članak 13.**

Sustav tehničkog uređenja prometa i upravljanje prometom putem elektroničkih sustava i video nadzora obuhvaća izgradnju, postavu i održavanje opreme i oznaka kojima se obavlja regulacija i nadzor prometa, postiže i održava zadovoljavajuća sigurnost svih sudionika u prometu, obavlja brojenje prometa i održavanje prohodnosti prometnih površina.

Tehničko uređenje prometa i upravljanje prometom putem elektroničkih sustava i video nadzora obavlja se na temelju prometnog elaborata.

1. **OGRANIČENJE BRZINE KRETANJA VOZILA**

**Članak 14.**

Brzina kretanja vozila ograničena je prometnim pravilom, osim na dionicama cesta za koje se promet uređuje na način da je potrebna suglasnost ministarstva nadležnog za poslove prometa.

Ukoliko se mijenja postojeće stanje potreban je prometni elaborat i provedba postupka u skladu s posebnim zakonom i propisima donesenim na temelju toga zakona.

**Članak 15.**

Brzina kretanja vozila na 50 km/h ograničava se za sva naselja na području Općine osim ako prometnim znakovima nije drugačije određeno.

**Članak 16.**

Ograničenje brzine kretanja vozila na 40 km/h nalazi se na:

* Županijskoj cesti ŽC 2138 u naselju Šopron od kućnog broja Šopron 22 do iznad kućnog broja Šopron 54
* Lokalnoj cesti LC 25150 u naselju Obrež Kalnički i na dionici u duljini od 500 m u smjeru naselja Ljubeščica,
* Lokalnoj cesti LC 26003, u naselju Kalnik, Podgorska ulica od kućnog broja 2 do kućnog broja 65,
* Lokalnoj cesti LC 26146, u naselju Kalnik, na Trgu Stjepana Radića i Ulici Valentina Denžića u zoni osnovne škole,
* Lokalnoj cesti LC 26003, u naselju Vojnovec Kalnički, kroz cijelo naselje.

Brzina kretanja vozila na 90 km/h ograničava se izvan naselja na području Općine osim ako prometnim znakovima nije drugačije određeno.

**VI. PROMET PJEŠAKA, BICIKLISTA, VOZAČA MOPEDA, TURISTIČKOG VLAKA, ZAPREŽNIH KOLA, GONJENJA I VOĐENJA STOKE**

**Članak 17.**

**Promet pješaka**

Pješak se mora kretati nogostupom ili drugom površinom određenom za kretanje pješaka, odnosno površinom pokraj kolnika prikladnom za kretanje pješaka.

Organizirana kolona pješaka koja se kreće kolnikom dužna je kretati uz desni rub kolnika u smjeru kretanja.

Organizirana kolona pješaka ne smije biti duža od 50 m, osim pogrebne i odobrene povorke ili policijske ili vojne jedinice.

Kad se kolnikom kreće više organiziranih kolona pješaka razmak između kolona mora biti najmanje 50 m.

Noću i danju za vrijeme smanjene vidljivosti, kao i u drugim slučajevima kada je to potrebito radi sigurnosti prometa, pješaci koji se kreću kolnikom u organiziranoj koloni, osim pogrebnih ili odobrenih povorki te policijskih ili vojnih jedinica, moraju se kretati u koloni po jedan.

U cilju što sigurnijeg prijelaza preko kolnika obilježavaju se pješački prijelazi te označavaju prometnim znakom. Pješačke prijelaze na nerazvrstanim cestama određuje Jedinstveni upravni odjel sukladno zakonskim odredbama.

Obilježeni pješački prijelazi nalaze se:

* u centru naselja Kalnik na lokalnoj cesti LC 26146, Trg Stjepana Radića (kod kućnog broja 15),
* u centru naselja Kalnik na lokalnoj cesti LC 26003 (kod crkve prema Zdravstvenoj ambulanti i kod crkve prema kućnom broju 10)

Nogostupi se nalaze:

* u centru naselja Kalnik na lokalnoj cesti LC 26146 od zgrade Dječjeg vrtića do crkve i i kraj autobusnog stajališta na Trgu Stjepana Radića.

Radi osiguranja kretanja osoba s invaliditetom, uz pješačke prijelaze izvode se upušteni nogostupi ili rampe.

Na cesti je zabranjeno igranje, vožnja dječjim biciklom, romobilom i koturaljkama kao i sanjkanje, skijanje, vožnja e-romobilom i slično.

**Članak 18.**

**Promet biciklista i vozača mopeda**

Promet biciklista odvija se cestama na području Općine.

Promet mopeda odvija se cestama na području Općine.

**Promet zaprežnih vozila i gonjenje stoke**

Zaprežna vozila odnosno vozila namijenjena da ih vuče zapregnuta životinja mogu se kretati prometnicama na području Općine, osim na mjestima gdje je to ograničeno postavljenim prometnim znakom, pod uvjetom da vozač zaprežnog vozila upravlja vozilom za sve vrijeme dok se vozilo kreće po cesti i dužan je vozilo držati što bliže desnom rubu kolnika.

Zaprežno vozilo ne smije se ostavljati bez nadzora na cesti.

Vozač zaprežnog vozila mora voditi zapregu:

* na nepreglednom i nesigurnom prijelazu preko ceste,
* pri prijelazu preko županijske ceste,
* pri uključivanju u promet iz dvorišta ili s druge površine kada mu je vidik zaklonjen

ili je vidljivost smanjena,

* pri uključivanju u promet kada prelazi preko nogostupa ili biciklističke staze.

**Članak 19.**

Gonjenje stoke u krdu ili stadu dozvoljeno je na nerazvrstanim cestama izvan naselja Općine s time da jedan gonič nadzire četiri grla stoke.

Prilikom gonjenja stada po noći i uvjetima smanjene vidljivosti goniči moraju nositi svjetiljku sa svjetlom vidljivim na udaljenosti od najmanje 150 metara.

Vlasnici svih ostalih životinja dužni su životinje nadzirati i ne puštati ih na cestu i prometne površine kako ne bi ugrožavale sigurnost sudionika u prometu.

**VII. PARKIRALIŠNE POVRŠINE I NAČIN PARKIRANJA, ZABRANE PARKIRANJA I MJESTA OGRANIČENOG PARKIRANJA I PREMJEŠTANJE VOZILA**

**Članak 20.**

Parkirališne površine i način parkiranja, zabrana parkiranja i mjesto ograničenog parkiranja regulirani su Odlukom o komunalnom redu na području Općine („Službeni glasnik Koprivničko-križevačke županije“ broj 11/19. i 2/22).

**Članak 21.**

Javne parkirališne površine na području Općine predviđene su na slijedećim lokacijama:

* parkiralište Spomen doma hrvatskih branitelja (Kalnik, Trg Stjepana Radića)
* parkiralište Dječji vrtić Kalnički jaglac (Kalnik, Trg Stjepana Radića)
* parkiralište groblje Kalnik (Kalnik, Podgorska ulica)
* parkiralište Planinarski doma (Kalnik, Starogradska ulica)

Premještanje vozila definirano je Zakonom.

**Članak 22.**

Zabranjeno je kretanje, zaustavljanje i parkiranje svim vozilima na nogostupima, zelenim površinama, parkovima i ostalim javnim površinama koje nisu namijenjene za promet vozila ukoliko se radnja ne protivi Zakonu.

**Članak 23.**

Zaustavljanje autobusa dozvoljeno je samo na izgrađenim i označenim autobusnim stajalištima koje se na području Općine nalazi na Trgu Stjepana Radića u Kalniku.

**Članak 24.**

Policijski službenik ili prometni redar odredit će premještanje vozila na drugo mjesto, kada je vozilo parkirano na mjestu na kojem ugrožava sigurnost prometa ili ometa normalan tok prometa sukladno članku 84. Zakona o sigurnosti prometa na cestama.

**Članak 25.**

Troškove premještanja vozila snosi vlasnik, odnosno korisnik vozila, a visina troškova premještanja vozila propisuje općinski načelnik posebnom odlukom temeljem suglasnosti Policijske uprave.

**VIII. ZONE SMIRENOG PROMETA**

**Članak 26.**

Planirane zone smirenog prometa određuje Općinsko vijeće Općine Kalnik (u daljnjem tekstu: Općinsko vijeće) na prijedlog Jedinstvenog upravnog odjela uz prethodnu suglasnost Policijske uprave. Na području Općine nema zona smirenog prometa.

**Članak 27.**

Zona smirenog prometa obilježava se prometnim znakovima.

**IX. blokiranje autobusa, teretnih automobila, priključnih vozila i radnih strojeva na mjestima koja nisu namijenjena za parkiranje tih vrsta vozila i način deblokade tih vozila**

**Članak 28.**

Blokiranje autobusa, teretnih automobila, priključnih vozila i radnih strojeva parkiranih na mjestima koja nisu za to predviđena i njihovo premještanje neće se primjenjivati ovom Odlukom.

**X. postavljanje i održavanje zaštitnih ograda za pješake na opasnim mjestima**

**Članak 29.**

Na opasnim mjestima, a posebice ispred ustanova za predškolsku djecu, škola, te drugih javnih objekata ispred kojih se redovito skuplja veći broj ljudi, mogu se postaviti zaštitne ograde za pješake.

Ograde iz stavka 1. ovog članka postavljaju se i održavaju tako da se spriječi mogućnost izravnog dolaska pješaka na kolnik i ne smiju se postavljati u slobodnom profilu ceste. Ograde mogu postaviti djelatnici Komunalnog poduzeća Kalnik na temelju suglasnosti PU Koprivničko-križevačke.

**XI.** **pješačke zone, sigurne pravce za kretanje školske djece, posebne tehničke mjere za sigurnost pješaka i biciklista u blizini obrazovnih, zdravstvenih i drugih ustanova, igrališta.**

**Članak 30.**

Pješačke zone određuje Općinsko vijeće Općine Kalnik (u daljnjem tekstu: Općinsko vijeće) na prijedlog Jedinstvenog upravnog odjela uz prethodnu suglasnost Policijske uprave.

**Članak 31.**

Pješačka zona obilježava se prometnim znakovima, dopunskim pločama i oznakama.

Unutar pješačke zone mogu se postaviti fizičke prepreke za ograničenje prometa. Vrstu fizičkih prepreka i mjesta gdje će se iste postaviti, određuje općinski načelnik na prijedlog Jedinstvenog upravnog odjela uz prethodnu suglasnost Policijske uprave.

U slučaju neophodne potrebe (određenih manifestacija, posebnog prijevoza i slično), Jedinstveni upravni odjel može izdati dozvolu za privremeno micanje fizičkih prepreka. Organizator je dužan o navedenim aktivnostima obavijestiti Policijsku postaju Križevci.

**Članak 32.**

Unutar pješačkih zona vrijedi stalna zabrana prometa za sva motorna vozila, osim

kad to zahtijevaju poslovi sigurnosti, opskrbe i drugi hitni sigurnosni razlozi.

**Članak 33.**

Sigurnim pravcima za kretanje školske djece utvrđuju se pješačke zone i nogostupi, dok se prijelaz preko ceste vrši na obilježenim pješačkim prijelazima. U naseljima u kojima nogostupi nisu izgrađeni školska djeca se trebaju kretati površinom uz cestu ili ako to nije moguće što bliže uz lijevi rub kolnika u pravcu kretanja.

Pješačka zona na području Općine nalazi se na renoviranoj površini Trga Stjepana Radića u Kalniku.

**Članak 34.**

Pješaci i biciklisti dužni su se kretati pješačkim, odnosno biciklističkim stazama, a u mjestima gdje iste nisu izgrađene dužni su se prilikom kretanja cestom ili površinom uz cestu pridržavati odredaba Zakona.

**XII. uklanjanje dotrajalih, oštećenih i napuštenih vozila**

**Članak 35.**

Uklanjanje dotrajalih, oštećenih i napuštenih vozila neće se primjenjivati ovom Odlukom.

**XIII. površinU na kojoj će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje**

**Članak 36.**

Određivanje površine na kojoj će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje neće se primjenjivati ovom Odlukom.

**XIV. uvjete prometovanja vozila opskrbe u zonama smirenog prometa i pješačkim zonama**

**Članak 37.**

Uvjeti prometovanja vozila opskrbe u zonama smirenog prometa i pješačkim zonama istovjetni su članku 9. ove Odluke.

**XV. PROMETNA SIGNALIZACIJA**

**Članak 38.**

Tehničko reguliranje prometa, te postavljanje prometne signalizacije temeljem ove Odluke utvrditi će se posebnim projektom ili prometnim elaboratom, kao i katastrom prometnih znakova.

**Članak 39.**

Sudionici u prometu moraju biti odgovarajućim prometnim znakovima upozoreni na obavljanje radova na cesti, odnosno ulici, a u slučaju radova za koje se koristi nogostup, izvođač radova postavlja zaštitnu ogradu.

Noću i u uvjetima smanjene vidljivosti zaštitna ograda mora biti označena treptavim svjetlima narančaste boje, a prolaz za pješake osvijetljen.

**Članak 40.**

Izvođač radova prije započinjanja radova na cesti, odnosno ulici (osim u hitnim slučajevima) mora pribaviti odobrenje nadležnog tijela s obzirom na vrstu ceste i o tome obavijestiti policiju.

Ukoliko je zbog radova na cesti izvođač radova prinuđen organizirati naizmjenično propuštanje vozila iz suprotnih smjerova, obavezan je postaviti privremene uređaje za davanje znakova prometnim svjetlima, a samo dok se ne postave ovi uređaji prometom mogu upravljati djelatnici izvođača radova. Prilikom regulacije prometa djelatnici izvođača radova na sebi moraju imati odjeću jarko – narančaste boje s ugrađenim reflektirajućim pojasevima bijele boje.

**Članak 41.**

Pravne i fizičke osobe nakon obavljanja radova na cesti ili nogostupu, dužne su u roku od 24 sata, uspostaviti prvobitno stanje i ukloniti predmete i materijal kojeg su u svezi s izvođenjem radova dopremili ili koji je nastao u toku izvođenja radova.

**Članak 42.**

U slučaju prekopavanja ceste ili druge javne odnosno javno prometne površine, pored odredaba ove Odluke primjenjuju se i odredbe Odluke o komunalnom redu na području Općine („Službeni glasnik Koprivničko-križevačke županije“ broj 11/19. i 2/22) i Odluka o nerazvrstanim cestama («Službeni glasnik Koprivničko-križevačke županije» br. 9/14 i 16/15).

Prekopavanje, potkopavanje i drugi radovi na javnoj cesti mogu se obavljati samo uz suglasnost nadležne uprave za ceste. U suglasnosti za obavljanje radova iz stavka 1. ovoga članka određuje se način rada i uvjeti osiguranja i regulacije prometa, način sanacije prekopa, odnosno potkopa te nadzor nad obavljanjem tih radova.

**Članak 43.**

Javna rasvjeta mora se postavljati tako da služi sigurnosti prometa. Izvor svjetlosti ne smije izazivati bliještanje i mora biti u skladu s općim normativima.

Svjetleće reklame postavljaju se tako da ne blješte i ne ometaju sigurnost prometa.

**Članak 44.**

Radi sigurnosti prometa i preglednosti, reklame, drveće i ukrasno grmlje uz kolnike moraju se postaviti i održavati tako da ne sprečavaju preglednost i ne zaklanjaju prometne znakove i javnu rasvjetu.

Radove iz stavka 1. ovog članka dužni su obavljati vlasnici. Ukoliko vlasnici ne postupe po stavku 1. ovog članka Jedinstveni upravni odjel će izdati nalog za izvršenje radova. Ako vlasnik ne postupi po nalogu radovi će se izvesti putem treće osobe o trošku vlasnika uz odobrenje Jedinstvenog upravnog odjela.

**Članak 45.**

Od ograničenja i zabrane iz ove Odluke izuzimaju se vozila hitne pomoći, vozila sanitetskog prijevoza, vatrogasne službe, civilne zaštite, unutarnjih poslova, vojne policije, carina, službena vozila ovlaštenih službenika središnjeg tijela državne uprave nadležne za zaštitu i spašavanje, službena vozila inspektora cestovnog prometa, vozila Kriznog stožera ministarstva nadležnog za zdravstvo, vozila Gorske službe spašavanja, vozila mobilne jedinice veterinarske inspekcije te vozila ministarstva nadležnog za poslove pravosuđa kojima se prevoze uhićene ili osuđene osobe i vozila hitne medicinske intervencije u razminiranju vozila te osobni automobili sudaca istraga i državnih odvjetnika za obavljanje očevida kada se koristi za izvršenje naročito hitnih zadataka i kada daju posebne svjetlosne i zvučne signale propisane zakonom.

**Članak 46.**

Od ograničenja i zabrane iz članka 7. ove Odluke izuzimaju se vozila Poduzeća za ceste koja održavaju ceste, vozila koja vrše usluge odvoza smeća i održavanje čistoće, specijalizirana vozila za odvoz mlijeka, vozila vodoprivrede, elektroprivrede i HPT prometa kada izvode radove na cesti ili objektima uz cestu.

**XVI. KAZNENE ODREDBE**

**Članak 47.**

Novčanom kaznom u iznosu 1.000,00 kuna kaznit će se za prekršaj pravna osoba koja postupi suprotno odredbama ove Odluke.

Novčanom kaznom u iznosu 300,00 kuna kaznit će se odgovorna osoba u pravnoj osobi koja postupi suprotno odredbama ove Odluke.

Novčanom kaznom u iznosu 500,00 kuna kaznit će se fizička osoba obrtnik i osoba koja obavlja drugu samostalnu djelatnost koje postupe suprotno odredbama ove Odluke u vezi obavljanja njezina obrta ili druge samostalne djelatnosti.

Novčanom kaznom u iznosu 200,00 kuna kaznit će se prekršaj fizička osoba koja postupi suprotno odredbama ove Odluke.

Za prekršitelje odredbi ove Odluke koje su regulirane i Zakonom o sigurnosti prometa na cestama primijeniti će se kaznene odredbe propisane Zakonom o sigurnosti prometa na cestama.

**XVII. OSTALE ODREDBE**

**Članak 48.**

Javnim prometnim površinama u smislu ove Odluke smatraju se: ceste, trgovi, nogostupi, javna parkirališta i druge prometne površine koje su u funkciji sudionika u prometu na području Općine.

U smislu ove Odluke javne prometne površine smatraju se i dijelovi županijskih i lokalnih cesta koje prolaze kroz područje Općine.

**XVIII. PRIJELAZNE I ZAVRŠNE ODREDBE**

**Članak 49.**

Nadzor nad provedbom ove Odluke vrši Policijska uprava Koprivničko-križevačka, inspekcije cestovnog prometa i Jedinstveni upravni odjel, svaki iz svoje nadležnosti.

**Članak 50.**

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE KALNIK**

KLASA: 340-03/22-01/01

URBROJ: 2137-23-22-7

Kalnik, 26. svibnja 2022. **PREDSJEDNICA:**

Olinka Gjigaš